D'acuerdo con Antonio Ubieto Arteta las diferents denominacions d'este antigo barrio de Lo Cuervo han estau Las Veguillas en fuents de 1510 y de 1781-1782, Veguillas del Cuervo en 1834 (por haber perteneixiu a esta localidat), Veguillas dende 1857 dica 1910, y dende 1920 Veguillas de la Sierra. Se conoixe la denominación Veguillas del Cuervo en atras fuents correspondients a atros anyos. En 1618 Sebastián de Utienes enumeraba las ermitas de Lo Cuervo y feba mención de la masada llamada la Veguilla del Cuerbo. L'apelativo de la Sierra obedeixe a la necesitat de diferenciar esta localidat d'atras Veguillas que bi ha en Espanya, por eixemplo Las Veguillas en la provincia de Salamanca, y encara que la suya introducción ye tardana se troba en la tradición toponimica aragonesa (Almonecir de la Sierra, Camarena de la Sierra, Miravet de la Sierra, Villarroya de la Sierra y Viver de la Sierra, en lo Sistema Iberico u los suyos semontanos).